Κανονισμός (ΕΚ) αριθ. 1852/2001 της Επιτροπής

της 20ής Σεπτεμβρίου 2001

για τους κανόνες εφαρμογής σχετικά με την πρόσβαση του κοινού σε ορισμένες πληροφορίες και την προστασία των πληροφοριών που παρέχονται σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων(1), και ιδίως το άρθρο 4 παράγραφος 5 και το άρθρο 10,

Εκτιμώντας τα ακόλουθα:

(1) Η εμπειρία έχει καταδείξει την ανάγκη θέσπισης κανόνων για την προστασία των πληροφοριών που παρέχουν οι αιτούντες προκειμένου να εξασφαλίζεται η ομαλή λειτουργία της αξιολόγησης των αιτήσεων σύμφωνα με τον κανονισμό (ΕΚ) αριθ. 258/97.

(2) Οι κανόνες αυτοί πρέπει να εξασφαλίζουν την εμπιστευτικότητα των πληροφοριών σχετικά με τη διαδικασία παραγωγής, εάν η δημοσίευση των πληροφοριών αυτών ενδέχεται να βλάψει την ανταγωνιστική θέση του αιτούντα με δυσανάλογο τρόπο.

(3) Προκειμένου να αυξηθεί η διαφάνεια κατά την εφαρμογή των διαδικασιών που ορίζει το άρθρο 4 του κανονισμού (ΕΚ) αριθ. 258/97, το κοινό πρέπει να έχει πρόσβαση σε ορισμένες πληροφορίες για τα προϊόντα που αξιολογούνται σύμφωνα με το παραπάνω άρθρο και για το αποτέλεσμα της αξιολόγησης. Οι πληροφορίες αυτές πρέπει να δημοσιεύονται από την Επιτροπή στο Διαδίκτυο.

(4) Οι κανόνες αυτοί πρέπει να είναι συμβατοί με το νέο νομοθετικό πλαίσιο που ορίζει η οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου(2).

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής τροφίμων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η Επιτροπή, οι αρμόδιες αρχές των κρατών μελών και οι οργανισμοί αξιολόγησης των τροφίμων που αναφέρονται στο άρθρο 4 παράγραφος 3 του κανονισμού (ΕΚ) αριθ. 258/97 τηρούν εμπιστευτικές τις πληροφορίες που θεωρούνται εμπιστευτικές σύμφωνα με την παράγραφο 3, εκτός από περιπτώσεις στις οποίες η κοινοποίηση ορισμένων πληροφοριών επιβάλλεται προκειμένου να προστατευθεί η υγεία του ανθρώπου.

2. Ο αιτών μπορεί να επισημάνει ποιες από τις πληροφορίες που υποβάλλει σύμφωνα με τον κανονισμό (ΕΚ) αριθ. 258/97 σχετικά με τη διαδικασία παραγωγής επιθυμεί να θεωρηθούν εμπιστευτικές δεδομένου ότι εάν δημοσιευθούν ενδέχεται να βλάψουν την ανταγωνιστική του θέση. Στις περιπτώσεις αυτές πρέπει να δοθεί επαληθεύσιμη αιτιολόγηση.

3. Η αρμόδια αρχή του κράτους μέλους που έλαβε την αίτηση αποφασίζει, ύστερα από διαβούλευση με τον αιτούντα, ποιες πληροφορίες σχετικά με τη διαδικασία παραγωγής τηρούνται εμπιστευτικές και ενημερώνει για την απόφασή της τον αιτούντα, τον αρμόδιο οργανισμό αξιολόγησης των τροφίμων και την Επιτροπή.

4. Η Επιτροπή μεριμνά ώστε τα κράτη μέλη να ενημερώνονται για οποιαδήποτε απόφαση λαμβάνεται σύμφωνα με την παράγραφο 3.

Άρθρο 2

1. Μετά τη διεξαγωγή της αρχικής αξιολόγησης της αίτησης σύμφωνα με το άρθρο 4 παράγραφος 1 του κανονισμού (ΕΚ) αριθ. 258/97, η Επιτροπή δημοσιεύει τις ακόλουθες πληροφορίες:

α) ονοματεπώνυμο και διεύθυνση του αιτούντα·

β) περιγραφή που επιτρέπει τον εντοπισμό του τροφίμου ή του συστατικού τροφίμων·

γ) προβλεπόμενη χρήση του τροφίμου ή του συστατικού τροφίμων·

δ) περίληψη της αίτησης, εξαιρουμένων των σημείων εκείνων που θεωρούνται εμπιστευτικά σύμφωνα με το άρθρο 1 παράγραφος 3·

ε) ημερομηνία παραλαβής της πλήρους αίτησης.

2. Η Επιτροπή δημοσιεύει την έκθεση της αρχικής αξιολόγησης, εξαιρουμένων των τυχόν πληροφοριών που θεωρούνται εμπιστευτικές σύμφωνα με το άρθρο 1 παράγραφος 3, ως εξής:

α) εάν δεν υπάρχουν αντιρρήσεις σύμφωνα με το άρθρο 6 παράγραφος 4 του κανονισμού (ΕΚ) αριθ. 258/97, η έκθεση της αρχικής αξιολόγησης δημοσιεύεται μετά τη λήξη της προθεσμίας των 60 ημερών που αναφέρεται στο εν λόγω άρθρο και μετά από τον αναγκαίο χρόνο για την ενημέρωση του αιτούντος·

β) εάν, σύμφωνα με το άρθρο 7 του κανονισμού (ΕΚ) αριθ. 258/97, απαιτείται απόφαση έγκρισης, η έκθεση της αρχικής αξιολόγησης δημοσιεύεται, ει δυνατόν, ταυτόχρονα με την έκδοση της γνώμης της επιστημονικής επιτροπής τροφίμων ή, εάν δεν απαιτείται η έκδοση γνώμης, κατά τη δημοσίευση της εν λόγω απόφασης στην Επίσημη Εφημερίδα των Ευρωπαϊκών Κοινοτήτων.

Άρθρο 3

Ο παρών κανονισμός αρχίζει να ισχύει την εικοστή ημέρα από την ημερομηνία δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Σεπτεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 43 της 14.2.1997, σ. 1.

(2) ΕΕ L 106 της 17.4.2001, σ. 1.